Slovenská asociácia knižníc
The Slovak Library Association
Sekretariát: Centrum vedecko-technických informácií SR, Nám. slobody 19, 812 23 Bratislava

Kontaktná adresa predsedníčky:    Ústredná knižnica  FF UK,  Gondova 2,   818 01 Bratislava 16
Tel.: 02/592 44 447 	             fax: 02/52966016	      e-mail: daniela.gondova@rec.uniba.sk

Vážený pán
MUDr. Rudolf Zajac
minister 
Ministerstvo zdravotníctva SR
Limbova 2 
837 52 Bratislava 37				

Bratislava, 2.2.2006

Vážený pán minister,

Slovenská asociácia knižníc je nezávislé, dobrovoľné a otvorené záujmové združenie knižníc, ktorého cieľom je nielen podpora rozvoja knižníc a ich odbornej spolupráce, ale aj obhajoba knižníc, ktoré ako jediné inštitúcie vytvárajú a ochraňujú národný knižničný fond a budujú národný knižnično-informačný a bibliografický systém. 
Slovenská lekárska knižnica, ktorej je Vaše ministerstvo zriaďovateľom,  patrí medzi špičkové knižnično-informačné pracoviská s dlhoročnou tradíciou, preto sme už dlhšie obdobie so  znepokojením sledovali snahu Vášho ministerstva o jej začlenenie do Univerzitnej knižnice v Bratislave, čo by znamenalo vlastne jej zrušenie. Domnievali sme sa, že aj na základe medzirezortných rokovaní s Ministerstvom kultúry SR, ste si uvedomili  význam a pôsobnosť Slovenskej lekárskej knižnice a svoj návrh na jej zrušenie ste prehodnotili, čo bolo odbornou knihovníckou verejnosťou vnímané mimoriadne pozitívne.  Preto Vaše rozhodnutie z 23. januára o zániku a zlúčení  Slovenskej lekárskej knižnice s Ústavom zdravotníckych informácií a štatistiky je veľmi prekvapujúce.
Nepochybujeme, že ste starostlivo zvážili všetky pozitíva i negatíva likvidácie knižnice. Vyslovujeme však vážne pochybnosti, či novovytvorená inštitúcia dokáže zabezpečiť na potrebnej úrovni všetky činnosti a služby, ktoré knižnica vykonávala 55 rokov s celoslovenskou pôsobnosťou. Vaše rozhodnutie bude mať nesporne negatívny dopad nielen na sieť  lekárskych knižníc, ale na celý knižničný systém SR. 
Slovenská lekárska knižnica je v § 7, ods. (5) zákona č. 183/2000 Z. z. o knižniciach explicitne uvedená ako špecializovaná vedecká knižnica, bude sa – na základe Vášho rozhodnutia – zákon novelizovať? 
Veríme, že náš list neostane bez odpovede.

						PhDr. Daniela Gondová
						         predsedníčka